Ma yella d anagraw n tira i iwulmen i tira n tutlayt tamaziɣt, 12/15 n yinelmaden ttwalin dakken d talaṭinit i iwulmen i tutlayt-agi acku; teshel, uɣen tannumi ttarun s-yes...Tesɛa akk isekkilen i iwulmen i tira n tutlayt tamaziɣt, am wakken i d-yenna umselɣu wis 15 : Talaṭinit d tulmist yellan d tussnant deg akk umaḍal; amselɣu wis 14 yenna-d : D talaṭinit imi idlisen-nneɣ akk s-yes i ttwarun. Maca, nufa-d yiwen kan n unelmad 1/15 i iwalan d taɛrabt i iwulmen i tira n tutlayt tamaziɣt, yenna-d : Imi agemmay-agi yesɛa assaɣ ɣer tutlayt taɛrabt yellan d tunṣibt di tmurt, yerna imi llan aṭas n waɛraben deg tmurt d agemmay kan n taɛrabt i ten-iwulmen akken ad issinen tamaziɣt. Akken daɣen i d-nufa 3/15 n yinelmaden i yesɛan tamuɣli temgarad ɣef wiyaḍ, ttwalin dakken d tifinaɣ i d tira n ssaḥ n tmaziɣt acku, d nettat i d azamul n tmaziɣt d wayen icudden ɣer laṣel-is, azar-is d tadra-is, am wakken i d-yenna umselɣu wis 8 : Anagraw i iwulmen d win n tfinaɣ, imi d anagraw-agi i icudden ɣer tnaṣlit d tmekzit n Yimaziɣen, d tifinaɣ i tadra-nneɣ; amselɣu wis 9 yenna-d : D tifinaɣ, acku d tira taqburt n lejdud-nneɣ, yerna yal tutlayt tecbeḥad tt-naru s tira-s tanaṣlit.